Anklagemyndigheden har rejst tiltale mod imamen Mohamad Jammal fra Skive for overtrædelse af straffelovens racismeparagraf ved udtalelser, hvor han sammenligner homoseksualitet med pædofili.

Det oplyser anklagemyndigheden i en pressemeddelelse.

Statsadvokaten i Viborg mener, at den 49-årige imam har overtrådt straffelovens paragraf 266b ved at sammenligne homoseksualitet med pædofili.

I forbindelse med avisinterviews i Jyllands-Posten og Skive Folkeblad i juni 2016 sammenlignede Mohamad Jammal homoseksualitet med pædofili og sodomi.

- Anklagemyndigheden mener, at den pågældende person med sine udtalelser til flere medier - og dermed udbredelse af sine synspunkter til en videre kreds - har overtrådt loven ved at forhåne og nedværdige homoseksuelle. Disse udtalelser er så grove, at vi nu vil lade domstolene tage stilling til, hvorvidt der med udtalelserne er sket en overtrædelse af dansk lovgivning, siger Jan Reckendorff, statsadvokat fra Statsadvokaten i Viborg.

Straffelovens paragraf 266b omhandler udtalelser, som fremsættes til en videre kreds af personer, og hvorved afsenderen truer, forhåner eller nedværdiger personer på grund af deres race, hudfarve, nationale eller etniske oprindelse, tro eller seksuelle orientering.

Det er foreningen anmeldhad.dk, der har meldt Mohamad Jammal til politiet.